
Euclid észlelések modellezése: a nagyskálás szerkezet és a kozmikus háttérsugárzás korrelációi

A kozmikus voidok az átlagnál sokkal kevesebb galaxist tartalmazó, alacsony átlagsűrűségű régiók, amelyek akár 100 Mpc átmérőjűek is lehetnek. A kozmikus voidok és galaxis szuperhalmazok, mint az univerzum legnagyobb struktúrái, hatással vannak a kozmikus mikrohullámú háttérsugárzásra is, amely hatások összefüggnek a kozmológiai paraméterekkel.
Jelen kutatásban a Euclid űrteleszkóp észleléseit szimuláltam nagy vöröseltolódású, 1,3 < z < 1,8 tartományban, amely segítségével a kozmikus voidok és a háttérsugárzás lencsézettségének korrelációit vizsgáltam, amelyek eddigi előrejelzésekben nem szerepeltek. Újítás továbbá, hogy a Euclid észlelések előrejelzésére készült Flagship szimuláció helyett a publikusan elérhető WebSky szimuláció használtam az észlelések modellezésére, mivel a Flagship szimuláció nem rendelkezik háttérsugárzás térképekkel.
A Flagship referenciához illeszkedő paraméterekkel benépesítettem a WebSky sötét anyag halo katalógusát galaxisokkal, majd Voronoi-tesszelációval beazonosítottam a nagyskálás szerkezeteket a galaxisok elhelyezkedésébol. A voidok effektív sugarából és a környezetük átlagos sűrűségéből származó λv paraméter alapján különválasztottam őket. Stackeltem, vagyis egymásra helyeztem a háttérsugárzás lencsézettségi térképéből a voidok koordinátáival megegyező területeket, amelyekből így felerősödtek a lencsézettségi jelek. 
Az alacsony λv < −5 paraméterű voidok tipikusan alacsony sűrűségű térségben helyezkednek el ("voidon belüli voidok"). A stackelt háttérsugárzási térképen szintén látható egy negatív lencsézettségű, R/Rvoid ≈ 0,8 relatív void sugár méretű terület. A magas λv > 10 paraméterű voidok átlagosan kisebbek, és átlagosan nagyobb sűrűségű térségekben helyezkednek el, ezeket "felhőn belüli void"-ként azonosítottam. 
Összességében az eredmények jó egyezést mutatnak korábbi SDSS, illetve DES felmérésekből származó háttérsugárzás korrelációkkal. Ez alapján a jövőben a Euclid észlelésekből is várhatóan kimutathatóak lesznek a voidok és a háttérsugárzás korrelációi, ami segíthet új információt szerezni a kozmológiai paraméterekről is.



